和梁十登三學閣
作者：劉跂
朝代：宋

paragraphs: 屏居倦煩促，約此塵外遊。
于我快兩目，云誰翻百憂。
蒼山東北秀，野水西南浮。
平生林壑心，今老此一丘。
悲風入叢薄，掃迹瓜芋疇。
高樹未搖落，鼎鼎彌道周。
感此節物化，淟涊何當休。
幻事涉苦海，禪心得中州。
徙倚到無言，風鈴聲更幽。
新詩出肺腑，明月非暗投。
終篇不及酒，似非我一流。
願爲靈泉去，醉語看橫秋。